CELEX: 
Language: el
Date: 2020-12-17 00:00:00
Title: ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ σχετικά με τα τέλη που πρέπει να καταβάλλονται στον Οργανισμό της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας για τη συλλογή, τον χειρισμό, την επεξεργασία και την ανάλυση των πληροφοριών που υποβάλλονται δυνάμει του κανονισμού (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου

ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.12.2020
            
            
               σχετικά με τα τέλη που πρέπει να καταβάλλονται στον Οργανισμό της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας για τη συλλογή, τον χειρισμό, την επεξεργασία και την ανάλυση των πληροφοριών που υποβάλλονται δυνάμει του κανονισμού (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/942 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για την ίδρυση Οργανισμού της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας
                  1
                και ιδίως το άρθρο 32 παράγραφος 2,
            
            
               Εκτιμώντας τα ακόλουθα:
            
            
               (1)Ο ανοιχτός και δίκαιος ανταγωνισμός στις εσωτερικές αγορές ηλεκτρικής ενέργειας και φυσικού αερίου, και η εξασφάλιση ισότιμων όρων ανταγωνισμού για τους συμμετέχοντες στην αγορά απαιτεί ακεραιότητα και διαφάνεια των χονδρικών αγορών ενέργειας. Ο κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου
                  2
                θεσπίζει ένα ολοκληρωμένο πλαίσιο για την επίτευξη αυτού του στόχου. 
            
            
               (2)Ο κανονισμός (ΕΕ) αριθ. 1227/2011 υποχρεώνει τον Οργανισμό της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας (στο εξής: Οργανισμός) να παρακολουθεί τις χονδρικές αγορές ενέργειας για να εξασφαλίζει, σε στενή συνεργασία με τις εθνικές ρυθμιστικές αρχές και άλλες εθνικές αρχές, την αποτελεσματική εποπτεία τους. Το άρθρο 32 παράγραφος 1 στοιχείο β) του κανονισμού (ΕΕ) 2019/942 προβλέπει τέλη για τη βελτίωση της χρηματοδότησης του Οργανισμού και για την κάλυψη των δαπανών που σχετίζονται με τα καθήκοντα παρακολούθησης και εποπτείας. Η αυξημένη χρηματοδότηση που διατίθεται στον Οργανισμό θα πρέπει επίσης να δίνει στον Οργανισμό τη δυνατότητα να βελτιώνει την ποιότητα των υπηρεσιών που παρέχει στις οντότητες που υποβάλλουν δεδομένα και, κατά περίπτωση, στους συμμετέχοντες στην αγορά γενικότερα.
            
            
               (3)Ο νομοθέτης καθορίζει στο άρθρο 32 του κανονισμού (ΕΕ) 2019/942 το πεδίο εφαρμογής και τις βασικές αρχές του συστήματος τελών και αναθέτει στην Επιτροπή το καθήκον να ορίζει τα τέλη και τον τρόπο καταβολής τους. 
            
            
               (4)Σύμφωνα με το άρθρο 32 παράγραφος 2 του κανονισμού (ΕΕ) 2019/942, πραγματοποιήθηκε δημόσια διαβούλευση και ζητήθηκε η γνώμη του διοικητικού συμβουλίου και του ρυθμιστικού συμβουλίου του Οργανισμού. Η δημόσια διαβούλευση ολοκληρώθηκε με συνάντηση εργασίας των ενδιαφερόμενων μερών στην οποία προσκλήθηκαν όλοι οι τρέχοντες πιθανοί αποδέκτες του συστήματος τελών, καθώς και ενώσεις που εκπροσωπούν αυτούς τους αποδέκτες ή άλλους συμμετέχοντες στην αγορά.
            
            
               (5)Ο κατ’ εξουσιοδότηση κανονισμός (ΕΕ) 2019/715
                  3
                της Επιτροπής θεσπίζει τον δημοσιονομικό κανονισμό-πλαίσιο για τους οργανισμούς που συστήνονται από την Ένωση δυνάμει της συνθήκης για τη λειτουργία της Ευρωπαϊκής Ένωσης και της συνθήκης για την ίδρυση της Ευρωπαϊκής Κοινότητας Ατομικής Ενέργειας, οι οποίοι διαθέτουν νομική προσωπικότητα και λαμβάνουν συνεισφορές από τον προϋπολογισμό της Ένωσης. Ο Οργανισμός είναι ένας τέτοιος φορέας και, όπως απαιτεί ο κατ’ εξουσιοδότηση κανονισμός (ΕΕ) 2019/715 της Επιτροπής, έχει θεσπίσει τους δικούς του δημοσιονομικούς κανόνες, τον δημοσιονομικό κανονισμό του Οργανισμού
                  4
               , οι οποίοι δεν αποκλίνουν από αυτούς που προβλέπει ο κατ’ εξουσιοδότηση κανονισμός (ΕΕ) 2019/715 της Επιτροπής.
            
            
               (6)Το έγγραφο προγραμματισμού του Οργανισμού, που εγκρίθηκε σύμφωνα με το άρθρο 20 του κανονισμού (ΕΕ) 2019/942 και το άρθρο 32 του δημοσιονομικού κανονισμού του Οργανισμού, περιέχει τον ετήσιο και τον πολυετή προγραμματισμό και, σε αυτό το πλαίσιο, καθορίζει λεπτομερώς τα καθήκοντα του Οργανισμού και τους πόρους που θα χρησιμοποιηθούν για την εκτέλεσή τους. Το έγγραφο προγραμματισμού είναι, επομένως, το κατάλληλο εργαλείο για τον προσδιορισμό αυτών των δαπανών που είναι επιλέξιμες να καλυφθούν από τα τέλη, σύμφωνα με το άρθρο 32 παράγραφος 1 στοιχείο β του κανονισμού (ΕΕ) 2019/942.
            
            
               (7)Οι επιλέξιμες δαπάνες θα πρέπει να περιλαμβάνουν αυτές που πραγματοποιεί ο Οργανισμός για τη συλλογή δεδομένων σύμφωνα με τον εκτελεστικό κανονισμό (ΕΕ) αριθ. 1348/2014 της Επιτροπής
                  5
               , αλλά και κάθε άλλο καθήκον ή δραστηριότητα δυνάμει του κανονισμού (ΕΕ) αριθ. 1227/2011 που περιλαμβάνει χειρισμό, επεξεργασία και ανάλυση των συλλεγόμενων δεδομένων, προκειμένου να εξασφαλιστεί η ακεραιότητα και η διαφάνεια των χονδρικών αγορών ενέργειας. Σύμφωνα με το άρθρο 20 του κανονισμού (ΕΕ) 2019/942, η Επιτροπή γνωμοδοτεί για το σχέδιο του εγγράφου προγραμματισμού του Οργανισμού, συμπεριλαμβανομένων των προτάσεων του Οργανισμού όσον αφορά τις δαπάνες που θεωρούνται επιλέξιμες να χρηματοδοτηθούν από τέλη.
            
            
               (8)Σύμφωνα με το άρθρο 31 του κανονισμού (ΕΕ) 2019/942, ο Οργανισμός θα πρέπει να χρηματοδοτείται κυρίως από τον γενικό προϋπολογισμό της Ένωσης. Συνεπώς, τα έσοδα από τέλη δεν θα πρέπει να υπερβαίνουν τη συνεισφορά στον Οργανισμό από τον προϋπολογισμό της Ένωσης.
            
            
               (9)Για να εξασφαλίζεται διαφάνεια ότι τα τέλη χρησιμοποιούνται μόνο για να καλύπτουν επιλέξιμες δαπάνες και ότι ο Οργανισμός παραμένει χρηματοδοτούμενος κυρίως από τον γενικό προϋπολογισμό της Ένωσης, η ενοποιημένη ετήσια έκθεση δραστηριοτήτων, που θεσπίστηκε σύμφωνα με το άρθρο 48 του δημοσιονομικού κανονισμού του Οργανισμού, θα πρέπει να παρέχει πληροφορίες σχετικά με τις διάφορες πηγές των εσόδων που εισπράττονται και τη χρήση αυτών των εσόδων.
            
            
               (10)Οι συμμετέχοντες στην αγορά πρέπει να είναι εγγεγραμμένοι στις ρυθμιστικές αρχές των κρατών μελών, σύμφωνα με το άρθρο 9 του κανονισμού (ΕΕ) αριθ. 1227/2011. Τα μέρη που υποβάλλουν δεδομένα, καλούμενα επίσης εγγεγραμμένοι μηχανισμοί αναφοράς, είναι συμμετέχοντες στην αγορά, ή οντότητες που υποβάλλουν δεδομένα εξ ονόματος συμμετεχόντων στην αγορά, οι οποίοι πληρούν τις τεχνικές και οργανωτικές προδιαγραφές για την εξασφάλιση της αποδοτικής, αποτελεσματικής και ασφαλούς ανταλλαγής και διαχείρισης των πληροφοριών για τον σκοπό της αναφοράς πληροφοριών, σύμφωνα με το άρθρο 8 του κανονισμού (ΕΕ) αριθ. 1227/2011 και τον εκτελεστικό κανονισμό (ΕΕ) αριθ. 1348/2014. Οι εγγεγραμμένοι μηχανισμοί αναφοράς πρέπει να εγγράφονται απευθείας στον Οργανισμό, επομένως, αυτοί είναι που θα πρέπει να καταβάλλουν τα τέλη.
            
            
               (11)Τα τιμολόγια που αποστέλλονται στους εγγεγραμμένους μηχανισμούς αναφοράς θα πρέπει να περιλαμβάνουν πληροφορίες σχετικά με τον τρόπο υπολογισμού του τέλους, ώστε να είναι διαφανής ο τρόπος υποβολής δεδομένων από τους διάφορους συμμετέχοντες στην αγορά για τον καθορισμό του τιμολογούμενου τέλους. Προκειμένου να αποφεύγεται η περιττή οικονομική επιβάρυνση των εγγεγραμμένων μηχανισμών αναφοράς, θα πρέπει να είναι δυνατή η εξόφληση μεγάλων τιμολογίων σε δόσεις, κατόπιν συμφωνίας με τον Οργανισμό. Η απόφαση σχετικά με τον βαθμό στον οποίο οι διαχειριστές συστημάτων μεταφοράς ηλεκτρικής ενέργειας ή φυσικού αερίου που είναι εγγεγραμμένοι μηχανισμοί αναφοράς μπορούν να ανακτήσουν τις δαπάνες που έχουν πραγματοποιήσει για την καταβολή των οφειλόμενων τελών στον Οργανισμό από τους χρήστες του δικτύου μέσω των τιμολογίων του δικτύου είναι μέρος των καθηκόντων και των αρμοδιοτήτων των ρυθμιστικών αρχών των κρατών μελών, σύμφωνα με το άρθρο 59 παράγραφος 1 της οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου
                  6
                και το άρθρο 41 παράγραφος 1 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου
                  7
               
            
         
         
            
               (12)Σύμφωνα με το άρθρο 32 παράγραφος 2 του κανονισμού (ΕΕ) 2019/942, τα τέλη θα πρέπει να είναι ανάλογα προς τις δαπάνες των σχετικών υπηρεσιών που παρέχονται με οικονομικά αποδοτικό τρόπο και επαρκή για την κάλυψη αυτών των δαπανών, και θα πρέπει να καθορίζονται σε επίπεδο που να διασφαλίζει ότι δεν εισάγονται διακρίσεις και ότι αποφεύγεται η αδικαιολόγητη οικονομική ή διοικητική επιβάρυνση των συμμετεχόντων στην αγορά ή των οντοτήτων που ενεργούν για λογαριασμό τους. 
            
            
               (13)Οι κύριοι παράγοντες κόστους των σχετικών υπηρεσιών, και, συνεπώς, των επιλέξιμων δαπανών του Οργανισμού, είναι το πλήθος των εγγεγραμμένων μηχανισμών αναφοράς, το πλήθος των συμμετεχόντων στην αγορά για τους οποίους υποβάλλουν δεδομένα, και στην ποσότητα και τα χαρακτηριστικά των δεδομένων που υποβάλλουν. Για να αντικατοπτρίζει αυτούς τους παράγοντες κόστους, το τέλος που πρέπει να καταβάλλει κάθε εγγεγραμμένος μηχανισμός αναφοράς θα πρέπει να είναι συνδυασμός ενός κατ’ αποκοπήν ποσού, της κατ’ αποκοπήν συνιστώσας τέλους εγγραφής, και ενός μεταβλητού ποσού, της συνιστώσα τέλους που είναι βασισμένη στις καταγραφές συναλλαγών, ανάλογα με τον αριθμό των συμμετεχόντων στην αγορά για τους οποίους ο εγγεγραμμένος μηχανισμός αναφοράς υποβάλλει δεδομένα, καθώς και ανάλογα με την ποσότητα και τα χαρακτηριστικά των δεδομένων που υποβάλλονται.
            
            
               (14)Το κατ’ αποκοπήν ποσό θα πρέπει να αντικατοπτρίζει τις δαπάνες του Οργανισμού που αφορούν την επεξεργασία των αιτήσεων εγγραφής οντοτήτων ως εγγεγραμμένων μηχανισμών αναφοράς, καθώς και την εξασφάλιση συνεχούς συμμόρφωσης των ήδη εγγεγραμμένων μηχανισμών αναφοράς προς τις απαιτήσεις που καθορίζονται στο άρθρο 11 του εκτελεστικού κανονισμού (ΕΕ) αριθ. 1348/2014. Εφόσον αυτές οι δαπάνες βαρύνουν τον Οργανισμό, ανεξαρτήτως εάν οι εγγεγραμμένοι μηχανισμοί αναφοράς υποβάλλουν καταγραφές συναλλαγών ή βασικά δεδομένα, το κατ’ αποκοπήν ποσό θα πρέπει να καταβάλλεται από όλους τους εγγεγραμμένους μηχανισμούς αναφοράς.
            
            
               (15)Για να αποφεύγεται η επιβολή περιττής οικονομικής επιβάρυνσης των εγγεγραμμένων μηχανισμών αναφοράς, το μεταβλητό ποσό που αναφέρεται στο άρθρο 6 θα πρέπει να αντικατοπτρίζει την ποσότητα των υποβληθεισών καταγραφών συναλλαγών, που συνδέεται με τον όγκο των συναλλαγών και, συνεπώς, με τα πιθανά έσοδα ενός εγγεγραμμένου μηχανισμού αναφοράς. Η μεταβλητή συνιστώσα θα πρέπει να λαμβάνει υπόψη το γεγονός ότι πολλοί εγγεγραμμένοι μηχανισμοί αναφοράς υποβάλλουν δεδομένα για πολλούς συμμετέχοντες στην αγορά, που συχνά δραστηριοποιούνται σε αρκετές οργανωμένες αγορές και χρησιμοποιούν διαφορετικούς εμπορικούς διαύλους.
            
            
               (16)Το άρθρο 4 παράγραφος 1 στοιχεία β) και γ) του εκτελεστικού κανονισμού (ΕΕ) αριθ. 1348/2014 εξαιρεί τους μικρούς παραγωγούς ηλεκτρικής ενέργειας και φυσικού αερίου, που είναι συχνά παραγωγοί ενέργειας από ανανεώσιμες πηγές, από τη συνεχή αναφορά δυνάμει του κανονισμού (ΕΕ) αριθ. 1227/2011. Η εισαγωγή των τελών δεν θα πρέπει, συνεπώς, να δημιουργεί οικονομική επιβάρυνση για αυτούς τους παραγωγούς.
            
            
               (17)Βασικά δεδομένα, όπως πληροφορίες σχετικά με τη δυναμικότητα και τη χρήση εγκαταστάσεων παραγωγής, αποθήκευσης, κατανάλωσης ή μεταφοράς ηλεκτρικής ενέργειας και φυσικού αερίου, ή σχετικά με τη δυναμικότητα και τη χρήση εγκαταστάσεων ΥΦΑ (υγροποιημένου φυσικού αερίου) συλλέγονται από τον Οργανισμό μόνο για τη συμπλήρωση των καταγραφών συναλλαγών, όπως εντολές, συναλλαγές, μη τυποποιημένες συμβάσεις ή συμβάσεις μεταφοράς. Τα βασικά δεδομένα, επομένως, δεν θα πρέπει να περιλαμβάνονται στον υπολογισμό της μεταβλητής συνιστώσας του τέλους. Εφόσον το καθεστώς του εγγεγραμμένου μηχανισμού αναφοράς αποτελεί σημαντικό παράγοντα κόστους για τον Οργανισμό, οι εγγεγραμμένοι μηχανισμοί αναφοράς που υποβάλλουν βασικά δεδομένα θα πρέπει, ωστόσο, να καταβάλλουν την κατ’ αποκοπήν συνιστώσα του τέλους.
            
            
               (18)Για να αποκαλύπτει αποτελεσματικά τις καταχρήσεις της αγοράς, ο Οργανισμός δεν συλλέγει μόνο δεδομένα που αφορούν συναλλαγές και άλλες συμβάσεις, αλλά και σημαντική ποσότητα δεδομένων σχετικά με εντολές διαπραγμάτευσης που εκδίδονται σε οργανωμένες αγορές, όπως ανταλλαγές ενέργειας. Συνεπώς, για να εξασφαλίζεται αναλογικότητα κόστους, θα πρέπει και οι εντολές διαπραγμάτευσης να καλύπτονται από το σύστημα τελών. Για τους ίδιους λόγους, οι πληροφορίες κύκλου ζωής θα πρέπει και αυτές να καλύπτονται από το σύστημα τελών.
            
            
               (19)Το σύστημα τελών δεν θα πρέπει να εισάγει διακρίσεις κατά των συναλλαγών σε οργανωμένες αγορές. Η διαπραγμάτευση ενεργειακών προϊόντων χονδρικής που αφορά την προμήθεια ηλεκτρικής ενέργειας ή φυσικού αερίου σε οργανωμένες αγορές χαρακτηρίζεται από υψηλό επίπεδο τυποποίησης σε σχέση με τη διαπραγμάτευση αυτών των προϊόντων εκτός οργανωμένων αγορών. Επιπλέον, οι υποβαλλόμενες καταγραφές συναλλαγών που προέρχονται από οργανωμένες αγορές περιλαμβάνουν εντολές διαπραγμάτευσης. Οι εξελίξεις στην αγορά σχετικά με τη διαπραγμάτευση συμβάσεων για την προμήθεια ηλεκτρικής ενέργειας ή φυσικού αερίου, όπως οι αλγοριθμικές και υψηλής συχνότητας συναλλαγές, αποκτούν μεγαλύτερη σημασία, και οδηγούν σε αναφορά αυξανόμενου αριθμού εντολών διαπραγμάτευσης από οργανωμένες αγορές ανά τυποποιημένη σύμβαση προμήθειας σε σύγκριση με τις συμβάσεις προμήθειας που συνάπτονται εκτός οργανωμένων αγορών. Επομένως, κατά τον υπολογισμό της μεταβλητής συνιστώσας του τέλους, οι καταγραφές συναλλαγών για ενεργειακά προϊόντα χονδρικής σε σχέση με την προμήθεια ηλεκτρικής ενέργειας ή φυσικού αέριου που προέρχονται από οργανωμένες αγορές θα πρέπει να σταθμίζονται διαφορετικά από αυτές που δεν προέρχονται από οργανωμένες αγορές. 
            
            
               (20)Τα ενεργειακά προϊόντα χονδρικής σε σχέση με τη μεταφορά ηλεκτρικής ενέργειας ή φυσικού αερίου χαρακτηρίζονται από παρόμοιο βαθμό τυποποίησης των συμβάσεων, ανεξαρτήτως εάν η διαπραγμάτευσή τους γίνεται εκτός ή εντός οργανωμένων αγορών, και υπάρχει περιορισμένος ανταγωνισμός μεταξύ διαπραγμάτευσης σε οργανωμένες αγορές και διαπραγμάτευσης εκτός οργανωμένων αγορών. Στην περίπτωση αυτών των προϊόντων, το σύστημα τελών θα πρέπει, επομένως, να μην διαφοροποιείται μεταξύ των καταγραφών συναλλαγών που προέρχονται από οργανωμένες αγορές και αυτών που δεν προέρχονται από οργανωμένες αγορές. 
            
            
               (21)Εφόσον τα τέλη καθορίζονται πλήρως από την παρούσα απόφαση, που αποτελεί τη βάση  για τη βεβαίωση των εισπρακτέων ποσών από τον Οργανισμό, σύμφωνα με το άρθρο 71 του δημοσιονομικού κανονισμού του Οργανισμού, τα τιμολόγια θα πρέπει να είναι χρεωστικά σημειώματα.
            
            
               (22)Σύμφωνα με το άρθρο 71 του δημοσιονομικού κανονισμού του Οργανισμού, ένας οργανισμός παρέχει υπηρεσίες μόνο εφόσον έχει καταβληθεί το αντίστοιχο τέλος στο σύνολό του. Εφόσον τα τέλη υπολογίζονται βάσει του ποσού των καταγραφών συναλλαγών που έχουν υποβληθεί το προηγούμενο έτος, τα εισπρακτέα ποσά μπορούν να βεβαιωθούν και τα τιμολόγια να αποσταλούν μόνο στις αρχές κάθε έτους. Ωστόσο, οι εγγεγραμμένοι μηχανισμοί αναφοράς θα πρέπει να μπορούν να υποβάλλουν συνεχώς δεδομένα στον Οργανισμό, άρα και πριν εξοφλήσουν το τιμολόγιο για το αντίστοιχο έτος. Ωστόσο, σε περίπτωση που ένας εγγεγραμμένος μηχανισμός αναφοράς έχει καθυστερήσει να πληρώσει το τιμολόγιο, ο Οργανισμός θα πρέπει να μπορεί να διακόψει τη δυνατότητα της οντότητας να υποβάλλει δεδομένα, παρά το γεγονός ότι είναι εγγεγραμμένη σύμφωνα με το άρθρο 11 του εκτελεστικού κανονισμού (ΕΕ) αριθ. 1348/2014.
            
            
               (23)Το έτος 2021 αναμένεται να είναι το πρώτο έτος κατά το οποίο οι εγγεγραμμένοι μηχανισμοί αναφοράς θα πρέπει να καταβάλουν τέλη για να καλύψουν τις επιλέξιμες δαπάνες που προσδιορίζονται στο έγγραφο προγραμματισμού που θα εγκριθεί από το διοικητικό συμβούλιο του Οργανισμού έως τις 31 Δεκεμβρίου 2020, σύμφωνα με το άρθρο 20 του κανονισμού (ΕΕ) 2019/942.
            
            
               (24)Κατά την έναρξη εφαρμογής του συστήματος τελών, οι εγγεγραμμένοι μηχανισμοί αναφοράς θα πρέπει να έχουν τη δυνατότητα να αποφασίσουν εάν επιθυμούν να διατηρήσουν την εγγραφή τους στον Οργανισμό. Συνεπώς, θα πρέπει να μπορούν, ακόμα και αφού λάβουν το τιμολόγιο για το ετήσιο τέλος, να αποφύγουν την υποχρέωση καταβολής του τέλους, ενημερώνοντας τον Οργανισμό ότι επιθυμούν να παύσουν να αποτελούν εγγεγραμμένο μηχανισμό αναφοράς. Σε αυτήν την περίπτωση, θα πρέπει να έχουν τον χρόνο να εφαρμόσουν εναλλακτικές λύσεις για την εκπλήρωση των υποχρεώσεών τους δυνάμει του κανονισμού (ΕΕ) αριθ. 1227/2011, για παράδειγμα χρησιμοποιώντας τις υπηρεσίες άλλου εγγεγραμμένου μηχανισμού αναφοράς. Τα επόμενα έτη μετά το πρώτο έτος, οι εγγεγραμμένοι μηχανισμοί αναφοράς θα πρέπει να μπορούν να αποφασίσουν, πριν από το τέλος κάθε έτους, εάν επιθυμούν να διατηρήσουν αυτό το καθεστώς ή όχι, χωρίς να δικαιούνται οποιαδήποτε επιστροφή καταβληθέντων τελών ή αποποίηση οφειλόμενων τελών.
            
            
               (25)Το άρθρο 32 παράγραφος 2 του κανονισμού (ΕΕ) 2019/942 απαιτεί από την Επιτροπή να εξετάζει τακτικά το επίπεδο των τελών. Αυτή η εξέταση πρέπει να διενεργείται παράλληλα με τις αξιολογήσεις των επιδόσεων του Οργανισμού, σύμφωνα με το άρθρο 45 του κανονισμού (ΕΕ) 2019/942. Αυτή η απαίτηση δεν εμποδίζει την Επιτροπή να αναθεωρεί το σύστημα τελών, ανεξαρτήτως αυτών των αξιολογήσεων.
            
            
               (26)Η παρούσα απόφαση θα πρέπει να τεθεί σε ισχύ την τρίτη ημέρα μετά τη δημοσίευσή της καθώς το έγγραφο προγραμματισμού του Οργανισμού για την περίοδο 2021-2023 που αναφέρεται στο άρθρο 3 παράγραφοι 1 και 2 αναμένεται να εγκριθεί τον Δεκέμβριο του 2020. Εφόσον το 2021 αναμένεται να είναι το πρώτο έτος που οι εγγεγραμμένοι μηχανισμοί αναφοράς θα πρέπει να καταβάλουν τέλη, η παρούσα απόφαση της Επιτροπής, εκτός του άρθρου 3 παράγραφοι 1 και 2, δεν θα πρέπει να τεθεί σε εφαρμογή από την έναρξη ισχύος της, αλλά από την 1η Ιανουαρίου 2021,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Αντικείμενο 
            
            
               Η παρούσα απόφαση καθορίζει τα τέλη και τον τρόπο καταβολής τους στον Οργανισμό της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας (στο εξής: Οργανισμός) για τη συλλογή, τον χειρισμό, την επεξεργασία και την ανάλυση των πληροφοριών που υποβάλλονται από συμμετέχοντες στην αγορά ή από οντότητες που ενεργούν για λογαριασμό τους, σύμφωνα με το άρθρο 8 του κανονισμού (ΕΕ) αριθ. 1227/2011.
            
            
               Άρθρο 2
            
         
         
            
               Ορισμοί
            
            
               Για τους σκοπούς του παρόντος κανονισμού, ισχύουν οι ορισμοί των «βασικών δεδομένων» και της «οργανωμένης αγοράς» του άρθρου 2 παράγραφοι 1 και 4 του εκτελεστικού κανονισμού (ΕΕ) αριθ. 1348/2014.
            
            
               Επιπλέον, ισχύουν οι ακόλουθοι ορισμοί:
            
            
               1) «εγγεγραμμένος μηχανισμός αναφοράς»: οντότητα εγγεγραμμένη από τον Οργανισμό σύμφωνα με το άρθρο 11 του εκτελεστικού κανονισμού (ΕΕ) αριθ. 1348/2014 για τον σκοπό της υποβολής καταγραφών συναλλαγών ή βασικών δεδομένων·
            
            
               2)«καταγραφή συναλλαγής»: επιμέρους σύνολο δεδομένων που περιέχει λεπτομέρειες μιας συναλλαγής, εντολής διαπραγμάτευσης ή σύμβασης, ή πληροφορίες κύκλου ζωής, όπως τροποποιήσεις, πρόωρη λύση ή διορθώσεις συναλλαγών, εντολές διαπραγμάτευσης ή συμβάσεις, η οποία υποβάλλεται στον Οργανισμό σύμφωνα με το άρθρο 3 του εκτελεστικού κανονισμού (ΕΕ) αριθ. 1348/2014·
            
            
               3)«συμμετέχων στην αγορά»: οντότητα εγγεγραμμένη στην εθνική ρυθμιστική αρχή του κράτους μέλους σύμφωνα με το άρθρο 9 του κανονισμού (ΕΕ) αριθ. 1227/2011.
            
            
               Άρθρο 3
            
            
               Δαπάνες που καλύπτονται από τα τέλη
            
            
               1.Το έγγραφο προγραμματισμού, συμπεριλαμβανομένου του προϋπολογισμού, που εγκρίνεται από το διοικητικό συμβούλιο του Οργανισμού έως τις 31 Δεκεμβρίου κάθε έτους, σύμφωνα με το άρθρο 20 του κανονισμού (ΕΕ) 2019/942 (στο εξής: έγγραφο προγραμματισμού) προσδιορίζει τις δαπάνες που είναι επιλέξιμες να χρηματοδοτηθούν από τα τέλη κατά το επόμενο έτος και παρέχει εκτίμηση των επιλέξιμων δαπανών που σχεδιάζεται να χρηματοδοτηθούν από τέλη για δύο επιπλέον έτη στη συνέχεια. Επιλέξιμες δαπάνες είναι οι δαπάνες, συμπεριλαμβανομένων των γενικών δαπανών, που πραγματοποιεί ο Οργανισμός για τη συλλογή, τον χειρισμό, την επεξεργασία και την ανάλυση πληροφοριών που υποβάλλονται από τους εγγεγραμμένους μηχανισμούς αναφοράς. 
            
            
               2.Το έγγραφο προγραμματισμού ορίζει το ποσό που πρέπει να καλυφθεί από τα τέλη κατά το επόμενο έτος. Αυτό το ποσό:
            
            
               α)δεν υπερβαίνει τις επιλέξιμες δαπάνες σύμφωνα με την παράγραφο 1·
            
            
               β)είναι χαμηλότερο από τη συνεισφορά της Ένωσης στον Οργανισμό σύμφωνα με τον προϋπολογισμό της Ένωσης για το αντίστοιχο έτος.
            
            
               3.Ο Οργανισμός παρέχει λεπτομερείς πληροφορίες για το ποσό των τελών που εισπράχθηκαν και τις δαπάνες που καλύφθηκαν από τα τέλη κατά το προηγούμενο έτος στην ενοποιημένη ετήσια έκθεση δραστηριοτήτων, σύμφωνα με το άρθρο 48 του δημοσιονομικού κανονισμού του Οργανισμού. Ο Οργανισμός δημοσιοποιεί τα αντίστοιχα τμήματα της εν λόγω έκθεσης.
            
            
               Άρθρο 4
            
            
               Υποχρέωση καταβολής τελών
            
            
               1.Κάθε εγγεγραμμένος μηχανισμός αναφοράς καταβάλλει ετήσιο τέλος που υπολογίζεται σύμφωνα με το άρθρο 5. Όλα τα τέλη καταβάλλονται σε ευρώ.
            
            
               2.Το αργότερο έως τις 31 Ιανουαρίου κάθε έτους, ο Οργανισμός αποστέλλει σε κάθε εγγεγραμμένο μηχανισμό αναφοράς τιμολόγιο για το ετήσιο τέλος που πρέπει να καταβληθεί εντός προθεσμίας τεσσάρων εβδομάδων. Το τιμολόγιο παρέχει λεπτομερείς πληροφορίες για τον τρόπο με τον οποίο υπολογίστηκε αυτό το τέλος. Ο Οργανισμός και ο εγγεγραμμένος μηχανισμός αναφοράς μπορούν να συμφωνήσουν αμοιβαία ότι τα τιμολόγια που υπερβαίνουν τις 250 000 EUR θα εξοφλούνται σε δόσεις. Η προθεσμία καταβολής της τελευταίας δόσης είναι έως τις 30 Σεπτεμβρίου το αργότερο.
            
            
               3.Σε περίπτωση που μια οντότητα αιτηθεί να γίνει εγγεγραμμένος μηχανισμός αναφοράς, ο Οργανισμός αποστέλλει στην οντότητα τιμολόγιο που αντιστοιχεί σε 50 % του κατ’ αποκοπήν τέλους εγγραφής, σύμφωνα με το άρθρο 5 παράγραφος 1 στοιχείο α), και κάνει δεκτή την αίτηση μόνο εφόσον εξοφληθεί το τιμολόγιο. Εάν ο Οργανισμός απορρίψει την αίτηση, επειδή η οντότητα δεν συμμορφώνεται με τις απαιτήσεις σύμφωνα με το άρθρο 11 του εκτελεστικού κανονισμού (ΕΕ) αριθ. 1348/2014, η οντότητα δεν δικαιούται επιστροφή του τέλους που έχει καταβάλει. Μετά την εγγραφή μιας οντότητας ως εγγεγραμμένου μηχανισμού αναφοράς, ο Οργανισμός αποστέλλει στην οντότητα τιμολόγιο για το υπόλοιπο τέλος, που αποτελείται από το 50 % της κατ’ αποκοπήν συνιστώσας του τέλους εγγραφής σύμφωνα με το άρθρο 5 παράγραφος 1 στοιχείο α) και, εκτός εάν ο εγγεγραμμένος μηχανισμός αναφοράς δηλώσει ότι θα υποβάλλει μόνο βασικά δεδομένα, από τη συνιστώσα που βασίζεται στις καταγραφές συναλλαγών σύμφωνα με το άρθρο 6 παράγραφος 4.
            
            
               4.Οι εγγεγραμμένοι μηχανισμοί αναφοράς που παύουν να είναι εγγεγραμμένοι στον Οργανισμό δεν δικαιούνται επιστροφή τελών που έχουν καταβάλει ή αποποίηση οποιωνδήποτε τελών οφείλουν. Πρέπει να καταβάλουν ολόκληρο το τέλος για το αντίστοιχο έτος, εκτός εάν έχουν ενημερώσει τον Οργανισμό το αργότερο έως τις 31 Δεκεμβρίου του προηγούμενου έτους ότι δεν επιθυμούν πλέον να είναι εγγεγραμμένοι από τον Οργανισμό.
            
            
               Άρθρο 5
            
         
         
            
               Υπολογισμός των επιμέρους ετήσιων τελών
            
            
               1.Το ετήσιο τέλος που πρέπει να καταβάλλει ένας εγγεγραμμένος μηχανισμός αναφοράς είναι το άθροισμα των ακόλουθων συνιστωσών:
            
            
               α)κατ’ αποκοπήν συνιστώσα τέλους εγγραφής 9 000 EUR·
            
            
               β)συνιστώσα τέλους βάσει καταγραφών συναλλαγών, που υπολογίζεται σύμφωνα με το άρθρο 6, εκτός εάν ένας εγγεγραμμένος μηχανισμός αναφοράς υποβάλλει μόνο βασικά δεδομένα·
            
            
               γ)κατά περίπτωση, ένα ποσό θετικής ή αρνητικής διόρθωσης για την αντιστάθμιση των διαφορών μεταξύ της συνιστώσας τέλους βάσει καταγραφών συναλλαγών που καταβλήθηκε το προηγούμενο έτος και της συνιστώσας τέλους βάσει καταγραφών συναλλαγών που θα καταβαλλόταν σύμφωνα με την πραγματική αναφορά το εν λόγω έτος.
            
            
               Το ποσό διόρθωσης που αναφέρεται στο πρώτο εδάφιο στοιχείο γ) υπολογίζεται με αφαίρεση της συνιστώσας του τέλους βάσει καταγραφών συναλλαγών που υπολογίστηκε το προηγούμενο έτος από τη συνιστώσα τέλους βάσει καταγραφών συναλλαγών που υπολογίστηκε το τρέχον έτος.
            
            
               Σε περίπτωση νέου εγγεγραμμένου μηχανισμού αναφοράς που εγγράφηκε το προηγούμενο έτος, το ποσό διόρθωσης, σύμφωνα με το πρώτο εδάφιο στοιχείο γ), υπολογίζεται με αφαίρεση του ποσού σύμφωνα με το άρθρο 6 παράγραφος 4 από τη συνιστώσα τέλους βάσει καταγραφών συναλλαγών που υπολογίστηκε κατά το τρέχον έτος σύμφωνα με το άρθρο 6 παράγραφος 5, αφού το τελευταίο αυτό ποσό διαιρεθεί διά το 365 και πολλαπλασιαστεί με τον αριθμό των ημερολογιακών ημερών από την ημερομηνία εγγραφής έως το τέλος του προηγούμενου έτους.
            
            
               Ένα ποσό αρνητικής διόρθωσης, όπως αναφέρεται στο πρώτο εδάφιο στοιχείο γ), δεν μπορεί να είναι υψηλότερο από τη συνιστώσα τέλους βάσει καταγραφών συναλλαγών που υπολογίζεται για το τρέχον έτος.
            
            
               2.Στην περίπτωση που το άθροισμα των επιμέρους τελών που υπολογίζεται για κάθε εγγεγραμμένο μηχανισμό αναφοράς σύμφωνα με την παράγραφο 1 υπερβαίνει το ποσό που πρέπει να καλυφθεί από τα τέλη σύμφωνα με το άρθρο 3 παράγραφος 2, το επιμέρους τέλος που θα πρέπει να καταβάλει κάθε εγγεγραμμένος μηχανισμός αναφοράς μειώνεται πολλαπλασιαζόμενο επί έναν συντελεστή μείωσης, που υπολογίζεται ως εξής:
            
            
            
               Άρθρο 6
            
            
               Υπολογισμός της συνιστώσας τέλους βάσει καταγραφών συναλλαγών
            
            
               1.Η συνιστώσα τέλους βάσει καταγραφών συναλλαγών υπολογίζεται με βάση τις καταγραφές συναλλαγών που έχουν υποβληθεί το προηγούμενο έτος από κάθε εγγεγραμμένο μηχανισμό αναφοράς, ως εξής:
            
            
               α)Ο Οργανισμός προσδιορίζει τις ομάδες δεδομένων του αντίστοιχου εγγεγραμμένου μηχανισμού αναφοράς. Μια ομάδα δεδομένων συνίσταται σε ένα από τα εξής:
            
            
               i)όλες τις καταγραφές συναλλαγών που αναφέρουν ενεργειακά προϊόντα χονδρικής, σύμφωνα με το άρθρο 3 παράγραφος 1 στοιχείο α) του εκτελεστικού κανονισμού (ΕΕ) αριθ. 1348/2014, οι οποίες προέρχονται από συγκεκριμένο συμμετέχοντα στην αγορά που χρησιμοποιεί συγκεκριμένη οργανωμένη αγορά·
            
            
               ii)όλες τις καταγραφές συναλλαγών που αναφέρουν ενεργειακά προϊόντα χονδρικής, σύμφωνα με το άρθρο 3 παράγραφος 1 στοιχείο α) του εκτελεστικού κανονισμού (ΕΕ) αριθ. 1348/2014, οι οποίες προέρχονται από συγκεκριμένο συμμετέχοντα στην αγορά που δεν χρησιμοποιεί οργανωμένη αγορά·
            
            
               iii)όλες τις καταγραφές συναλλαγών που αναφέρουν ενεργειακά προϊόντα χονδρικής, σύμφωνα με το άρθρο 3 παράγραφος 1 στοιχείο β) του εκτελεστικού κανονισμού (ΕΕ) αριθ. 1348/2014, οι οποίες προέρχονται από συγκεκριμένο συμμετέχοντα στην αγορά·
            
            
               β)για κάθε ομάδα δεδομένων που αναφέρεται στο στοιχείο α), ο Οργανισμός προσδιορίζει την επιμέρους συνιστώσα του τέλους σύμφωνα με την παράγραφο 2 ή την παράγραφο 3·
            
            
               γ)η συνιστώσα τέλους βάσει καταγραφών συναλλαγών είναι το άθροισμα των επιμέρους συνιστωσών που προσδιορίζονται σύμφωνα με το στοιχείο β).
            
            
               2.Οι επιμέρους συνιστώσες του τέλους ανά ομάδα δεδομένων για καταγραφές συναλλαγών σύμφωνα με την παράγραφο 1 στοιχείο α) υποσημεία i) και iii) είναι οι εξής:
            
         
         
            
                     
                        Καταγραφές συναλλαγών ανά ομάδα δεδομένων
                     
                     
                  
                  
                     
                        Επιμέρους συνιστώσα τέλους σε EUR
                     
                  
               
                     
                        1 έως 1 000
                     
                  
                  
                     
                        250
                     
                  
               
                     
                        1 001 έως 10 000
                     
                  
                  
                     
                        500
                     
                  
               
                     
                        10 001 έως 100 000
                     
                  
                  
                     
                        1 000
                     
                  
               
                     
                        100 001 έως 1 εκατομμύριο
                     
                  
                  
                     
                        2 000
                     
                  
               
                     
                        Περισσότερα από 1 εκατομμύριο έως και 10 εκατομμύρια
                     
                  
                  
                     
                        4 000
                     
                  
               
                     
                        Περισσότερα από 10 εκατομμύρια έως και 100 εκατομμύρια
                     
                  
                  
                     
                        8 000
                     
                  
               
                     
                        Πάνω από 100 εκατομμύρια
                     
                  
                  
                     
                        16 000
                     
                  
               
               3.Οι επιμέρους συνιστώσες του τέλους ανά ομάδα δεδομένων για καταγραφές συναλλαγών σύμφωνα με την παράγραφο 1 στοιχείο α) υποσημείο ii) είναι οι εξής:
            
            
                     
                        Καταγραφές συναλλαγών ανά ομάδα δεδομένων
                     
                     
                  
                  
                     
                        Επιμέρους συνιστώσα τέλους σε EUR
                     
                  
               
                     
                        1 έως 100
                     
                  
                  
                     
                        250
                     
                  
               
                     
                        101 έως 1 000
                     
                  
                  
                     
                        500
                     
                  
               
                     
                        1 001 έως 10 000
                     
                  
                  
                     
                        1 000
                     
                  
               
                     
                        10 001 έως 100 000
                     
                  
                  
                     
                        2 000
                     
                  
               
                     
                        100 001 έως 1 εκατομμύριο
                     
                  
                  
                     
                        4 000
                     
                  
               
                     
                        Περισσότερα από 1 εκατομμύριο έως και 10 εκατομμύρια
                     
                  
                  
                     
                        8 000
                     
                  
               
                     
                        Πάνω από 10 εκατομμύρια
                     
                  
                  
                     
                        16 000
                     
                  
               
               4.Στην περίπτωση νέου εγγεγραμμένου μηχανισμού αναφοράς, η συνιστώσα τέλους βάσει καταγραφών συναλλαγών κατά το έτος εγγραφής είναι 65 EUR για κάθε ημερολογιακή ημέρα από την ημέρα εγγραφής έως το τέλος του έτους. Ο εγγεγραμμένος μηχανισμός αναφοράς και ο Οργανισμός μπορούν να συμφωνήσουν αμοιβαία κάποιο διαφορετικό ποσό το οποίο να αντικατοπτρίζει καλύτερα την αναμενόμενη υποβολή δεδομένων από τον εγγεγραμμένο μηχανισμό αναφοράς. 
            
            
               5.Στην περίπτωση νέου εγγεγραμμένου μηχανισμού αναφοράς που εγγράφηκε το προηγούμενο έτος, ο αριθμός των καταγραφών συναλλαγών για κάθε ομάδα δεδομένων προσαρμόζεται πριν από τον προσδιορισμό των αντίστοιχων επιμέρους συνιστωσών του τέλους, ως εξής:
            
            
            
               Άρθρο 7
            
            
               Επιβολή
            
            
               1.Τα τιμολόγια που αποστέλλονται από τον Οργανισμό σύμφωνα με το άρθρο 4 παράγραφος 2 ή 3 αποτελούν χρεωστικά σημειώματα σύμφωνα με το άρθρο 71 του δημοσιονομικού κανονισμού του Οργανισμού.
            
            
               2.Ο Οργανισμός λαμβάνει όλα τα ενδεδειγμένα νομικά μέτρα για να εξασφαλίσει πλήρη εξόφληση των τιμολογίων που εκδίδει εφαρμόζοντας τους σχετικούς κανόνες, όπως αυτούς που αφορούν τους τόκους υπερημερίας και την ανάκτηση, του δημοσιονομικού κανονισμού του Οργανισμού.
            
            
               3.Στην περίπτωση που ένας εγγεγραμμένος μηχανισμός αναφοράς έχει καθυστερήσει να καταβάλει το τέλος κατά τουλάχιστον έναν μήνα, ο Οργανισμός μπορεί να αποφασίσει να απενεργοποιήσει τη δυνατότητα του εγγεγραμμένου μηχανισμού αναφοράς να υποβάλλει δεδομένα στον Οργανισμό έως ότου το τέλος καταβληθεί στο σύνολό του.
            
            
               Άρθρο 8
            
            
               Μεταβατικοί κανόνες για το 2021
            
            
               Για τα τέλη που θα καταβληθούν το 2021 ισχύουν οι ακόλουθοι ειδικοί κανόνες:
            
            
               α)η συντομότερη προθεσμία που μπορεί να ορίσει ο Οργανισμός για την εξόφληση των τιμολογίων, σύμφωνα με το άρθρο 4 παράγραφος 2, είναι η 31η Μαρτίου 2021·
            
            
               β)οι εγγεγραμμένοι μηχανισμοί αναφοράς που θα ενημερώσουν τον Οργανισμό το αργότερο έως τις 31 Μαρτίου 2021 ότι δεν επιθυμούν πλέον να είναι εγγεγραμμένοι από τον Οργανισμό δεν υποχρεούνται να καταβάλουν το τέλος. Θα μπορούν να συνεχίσουν την υποβολή δεδομένων έως τις 30 Ιουνίου 2021·
            
            
               γ)όσον αφορά τους εγγεγραμμένους μηχανισμούς αναφοράς που δεν καταβάλουν το τέλος, μπορεί να απενεργοποιηθεί η δυνατότητά τους να υποβάλλουν δεδομένα στον Οργανισμό, σύμφωνα με το άρθρο 7 παράγραφος 3, από την 1η Ιουλίου 2021 το νωρίτερο·
            
            
               δ)το άρθρο 5 παράγραφος 1 στοιχείο γ) δεν εφαρμόζεται στα τέλη που θα επιβληθούν το 2021.
            
            
               Άρθρο 9
            
            
               Αξιολόγηση
            
         
         
            
               Η Επιτροπή θα αξιολογήσει την εφαρμογή της παρούσας απόφασης έως τις 5 Ιουλίου 2024 και ανά πενταετία εφεξής, παράλληλα με την αξιολόγηση που πρέπει να διενεργείται σύμφωνα με το άρθρο 45 του κανονισμού (ΕΕ) 2019/942.
            
            
               Άρθρο 10
            
            
               Έναρξη ισχύος και εφαρμογή
            
            
               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Η παρούσα απόφαση εφαρμόζεται από την 1η Ιανουαρίου 2021.
            
            
               Ωστόσο, το άρθρο 3 παράγραφοι 1 και 2 εφαρμόζεται από την ημερομηνία έναρξης ισχύος του.
            
            
               Βρυξέλλες, 17.12.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 158 της 14.6.2019, σ. 22. 
               
               
                  
                     (2)
                  
                        Κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, για την ακεραιότητα και τη διαφάνεια στη χονδρική αγορά ενέργειας (ΕΕ L 326 της 8.12.2011, σ. 1).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2019/715 της Επιτροπής, της 18ης Δεκεμβρίου 2018, για τη θέσπιση του δημοσιονομικού κανονισμού-πλαισίου για τους οργανισμούς που δημιουργούνται δυνάμει της ΣΛΕΕ και της Συνθήκης Ευρατόμ και αναφέρονται στο άρθρο 70 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ L 122 της 10.5.2019, σ. 1).
               
               
                  
                     (4)
                  
                        Απόφαση αριθ. 8/2019 του διοικητικού συμβουλίου του Οργανισμού Συνεργασίας των Ρυθμιστικών Αρχών Ενέργειας, της 21ης Ιουνίου 2019, σχετικά με τον δημοσιονομικό κανονισμό του Οργανισμού Συνεργασίας των Ρυθμιστικών Αρχών Ενέργειας.
               
               
                  
                     (5)
                  
                        Εκτελεστικός κανονισμός (ΕΕ) αριθ. 1348/2014 της Επιτροπής, της 17ης Δεκεμβρίου 2014, σχετικά με την αναφορά δεδομένων για την εφαρμογή του άρθρου 8 παράγραφοι 2 και 6 του κανονισμού (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου για την ακεραιότητα και τη διαφάνεια στη χονδρική αγορά ενέργειας (ΕΕ L 363 της 18.12.2014, σ. 121).
               
               
                  
                     (6)
                  
                        Οδηγία (ΕΕ) 2019/944 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της οδηγίας 2012/27/ΕΕ (ΕΕ L 158 της 14.6.2019, σ. 125).
               
               
                  
                     (7)
                  
                        Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211 της 14.8.2009, σ. 94).